Ալեքսանդր Մաշկևիչ

**Ալեքսանդր Անտոնովիչ Մաշկևիչ** (, ), ղազախստանցի ձեռնարկատեր, օլիգարխ, միլիարդատեր, որը բնակվել է Թել Ավիվում (Իսրայել)։ Ծագումով եղել է Ղրղզստանից։ 1989 թվականին եղել է «Մալախիտ» կոոպերատիվի վարչության անդամ և «Նևադա-Սեմիպալատինսկ» հակամիջուկային շարժման ակտիվիստ, հրեական հասարակական գործիչ, մինչև 2011 թվականը՝ Եվրո-Ասիական հրեական կոնգրեսի (ԵԱՀԿ) նախագահ։ Ունեցել է Կանադայի քաղաքացիություն։ 

1989 թվականից եղել է գործարարներ Պատոխ Շոդիևի և Ալիջան Իբրահիմովի գործընկերը։ 1993 թվականին փաստացի համարվել է Ղազախստանի Քաղաքացիական կուսակցության հիմնադիրներից մեկը։

## Կենսագրություն
Ալեքսանդր Մաշկևիչն ազգությամբ եղել կարայիմ։ Մաշկևիչի ընտանիքը 1941 թվականին էվակուացվել է Ղրղզստան և մնացել այնտեղ։ Ալեքսանդր Մաշկևիչն ավարտել է դպրոցը Ֆրունզե քաղաքում։ 1970 թվականին ընդունվել է Ղրղզական պետական համալսարանի բանասիրության ֆակուլտետը։

1981 թվականին պաշտպանել է թեկնածուական ատենախոսություն «Համապարփակ մոտեցումը դաստիարակության գործում Ղրղզստանի դպրոցներում Հայրենական մեծ պատերազմի տարիներին (1941-1945 թթ.)» թեմայով  և դարձել է Խորհրդային Միության իր մասնագիտության ամենաերիտասարդ գիտությունների թեկնածուն։

Եղել է Ղրղզստանի մանկավարժական ինստիտուտի ֆակուլտետի դեկան, որոշ ժամանակ աշխատել է դոկտորական ատենախոսության վրա։

1988 թվականին Ղրղզստանում սկսել է զբաղվել բիզնեսով։ 1990 թվականից եղել է Մոսկվայում, ապա Բելգիայում գործող «Սեաբեկո-գրուպ» ընկերության փոխնախագահը։ 1995 թվականին տեղափոխվել է Ղազախստան և կարճ ժամանակում դարձել երկրի խոշորագույն գործարարներից մեկը։

2000-ականների առաջին կեսին եղել է Եվրասիական արդյունաբերական ասոցիացիայի նախագահ, Եվրասիական բանկի տնօրենների խորհրդի նախագահ, ինչպես նաև «Kazakhstan Mineral Resources» ընկերության ղեկավարներից մեկը։

2000 թվականին նրա նախաձեռնությամբ ստեղծվել է Ղազախստանի հրեական կոնգրեսը, որի նախագահը դարձել է ինքը։ Եղել է Եվրոպական հրեական կոնգրեսի գործադիր կոմիտեի անդամ։

2002 թվականի մարտին Մոսկվայում տեղի ունեցած հիմնադիր համագումարի ժամանակ ընտրվել է Եվրո-Ասիական հրեական կոնգրեսի (ԵԱՀԿ) նախագահ։ Կոնգրեսը հիմնվել էր որպես Համաշխարհային հրեական կոնգրեսի չորս մայրցամաքային ստորաբաժանումներից մեկը, և Մաշկևիչը եղել է դրա նախագահը մինչև 2011 թվականը։

2005 թվականին ԵԱՀԿ-ի ստորաբաժանումները գործել են 28 երկրներում, այդ թվում՝ ԱՊՀ երկրներում, ինչպես նաև Հնդկաստանում, Մոնղոլիայում, Ճապոնիայում և Ավստրալիայում։ Մաշկևիչի գլխավորությամբ ԵԱՀԿ-ն մեծ դեր է խաղացել հրեա-մուսուլմանական երկխոսության և ընդհանուր առմամբ հրեաների ու մուսուլմանների հարաբերությունների զարգացման մեջ։

2005 թվականին ընտրվել է ԱՊՀ-ում «Կերեն Հա-Եսոդ» բարեգործական կազմակերպության նախագահ։

2011 թվականի փետրվարի 7-ին ստացել է Իսրայելի «վերադարձած քաղաքացու» կարգավիճակը։ Այդ փաստաթուղթը տրվում է նրանց, ովքեր վերադառնում են Իսրայել մշտական բնակության։

Ալեքսանդր Մաշկևիչը մահացել է 2025 թվականի մարտի 22-ին։

## Կարողություն
Ըստ «Ֆորբս» ամսագրի՝ 2016 թվականին նրա անձնական կարողությունը գնահատվել է 1,5 միլիարդ դոլար (№ 1198 աշխարհում և № 11 Իսրայելում)։ 

Մաշկևիչի գլխավորած ընկերությունները վերահսկել են Ղազախստանի ալյումինի (այդ թվում՝ Պավլոդարի ալյումինի գործարանը), երկաթի հանքարդյունաբերության և քրոմի արդյունաբերությունը, ինչպես նաև մասնակցել են այդ ոլորտների զարգացմանը Ուկրաինայում և Ռուսաստանում։ 

Նա և իր ղեկավարած կազմակերպությունները մեծ աջակցություն են ցուցաբերել Ղազախստանի և այլ երկրների հրեական համայնքներին։ 

Եղել է «Եվրասիական բանկի» տնօրենների խորհրդի նախագահը, «Եվրասիական ֆինանսա-արդյունաբերական կորպորացիա» ԲԲԸ-ի բաժնետեր (2009 թվականի հուլիսի 13-ի դրությամբ՝ 14,59 %, ավելի ուշ նրա բաժնեմասը հասել է 20,7 %-ի)։

Եղել է Ղազախստանի Քաղաքացիական կուսակցության  հովանավոր։

## Պարգևներ
*«Բարիս» I աստիճանի շքանշան (2021 թ.)՝ արտադրական, սոցիալ-մշակութային և հասարակական գործունեության մեջ ունեցած հատուկ վաստակի համար։
*«Բարիս» III աստիճանի շքանշան (2011 թ.)՝ արտադրական, սոցիալ-մշակութային և հասարակական գործունեության մեջ ունեցած վաստակի համար։
*«Կուրմետ» շքանշան (2001 թ.)՝ Ղազախստանի սոցիալ-տնտեսական զարգացման գործում ունեցած նշանակալի ներդրման համար։
*Սերգի Ռադոնեժցկու II աստիճանի շքանշան (Ռուս Ուղղափառ Եկեղեցի, 2007 թ.)՝ Ակտոբեում Սուրբ Նիկոլայ Խոստովանողի տաճարի կառուցման գործում ունեցած ներդրման համար։

## Ընտանիք
Ալեքսանդր Մաշկևիչի ծնողները ծնողները ծանոթացել են Ղրղզստանում, 1941 թվականին։
*Հայր՝ Անտոն Ազարյևիչ Մաշկևիչ (1919 թ. մարտի 3, Տրակայ, Լիտվա֊2014 թ. հունիսի 4, Բրյուսել), լիտվացի կարայիմ, մասնագիտությամբ բժիշկ, աշխատել է սանիտարահամաճարակաբանական կայանում։
*Մայր՝ Ռախիլ Յոֆֆե, ծագումով  եղել է Վիտեբսկից, եղել է Ղրղզստանի ամենահայտնի փաստաբաններից մեկը։ 2004 թվականի սեպտեմբերի 7-ին Ղազախստանի մայրաքաղաք Աստանայում բացվել է Կենտրոնական Ասիայի խոշորագույն սինագոգը՝ «Բեյթ Ռախել֊Հաբադ Լյուբավիչ», որը կոչվել է Մաշկևիչի մոր պատվին։
*Կին՝ Լարիսա Վասիլևնա Մաշկևիչ (ծնվ. 1954 թ. հունվարի 27)։

### Երեխաներ
*Աննա Ալեքսանդրովնա Մաշկևիչ։
*Ալլա Ալեքսանդրովնա Մաշկևիչ (ծնվ. 1977 թ. օգոստոսի 11)։

### Եղբայր
*Իլյա Անտոնովիչ Մաշկևիչ (ծնվ. 1948 թ. մայիսի 8, Ֆրունզե), բելգիացի դիրիժոր և կոմպոզիտոր։

## Ծանոթագրություններ

## Արտաքին հղումներ
* Интернет-портрет
* Александр Машкевич

 
Կատեգորիա:20-րդ դարի գործարարներ
Կատեգորիա:Գործարարներ
Կատեգորիա:Իսրայելի հրեաներ
Կատեգորիա:Ղազախներ